बिदिनो बिटिआरनि सिङाव थानाय गसायगाव बिधान सभा बियाबाव इउपिपिएल आरो कंग्रेसनि गेजेराव भट दावहाया गिलु-बालु जागोनब्लाबो बिपिएफ दोलोनि बिजाथियाबो फेर फाथिनो नाजानायखौ नुयो। भबानिपुर बिधान सभा बियाबाव बिजेपि आरो एइउआइडिएफ दोलोनि बिजाथिनि गेजेराव हाद्रि गुफुंलायनाय भट दावहाया जागोनखौ नुनाय जादों। बिदिनो तामुलपुर बिधान सभा बियाबाव आसामनि गिबि मन्थ्रि ड० हिमन्त बिश्व शर्माआ बुंनाय बादि गल किपार गैया होननानै बुंब्लाबो गनेश कसारीनि गेजेरावनो इउपिपिएल दोलोनि बिजाथि जलेन दैमारीजों भट दावहाया जागोन बादि नुहुरो। थेवबो कंग्रेस दोलोनि बिजाथिया भट दावहायाव फैगोनब्लाबो बबेयावबा सौथुनो हागौखौ नुयो। जियानो जाया मानो बे उफ्रा बिसायख’थिया जेसेबांनो खाथि सफैदों एसेनो भटनि गुदुं बारा बारबोनो हमनायखौ नुनो मोनो। नाथाय बिपिएफ दोलोनिफ्राय बिटिसिनि बिसायख’थियाव देरहानानै एमसिएलए जानो हानाय सानै एमसिएलएफोरा बे उफ्रा बिसायख’थिनि आगोल बिजेपि दोलोआव हाबहैनायाव बिजेपि दोलोखौसो गोख्रोंसिन खालाम हैनाय बादि नुहुरो। बिदिनो सानफा साफा बिपिएफ दोलो एबा गुबुन राजखान्थि दोलोनिफ्राय बिजेपि दोलोयाव हाबहैबाय थायोब्ला सानसे समाव बिटिआरनि बिलो, हाखर, दैसा, निजोरा आरो हाखरफोराव फामे बिबारा बारजोबनाया बारा गिदिर बाथ्रा नङा। जुदि फामे बिबारा बिटिआरआव बारस्रानायाव ओनसोलनिनो मोजां जायोब्ला अरजानांगौ जेबो गैया। बरायथावनासो जागोन । नाथाय मानिबा जाहोनाव इउपिपिएल आरो बिपिएफ दोलोफोरा जोबस्रां लांनांगौ जायोब्ला बेसो जागोन बर’ सुबुंफोरनि मोनसे बुंस’नो हायै दुखु ।